## Uredba o računovodstvu neprofitnih organizacija

### NN 112/1993 (17.12.1993.), Uredba o računovodstvu neprofitnih organizacija

# VLADA REPUBLIKE HRVATSKE

Na temelju članka 1. stavka 5. Zakona o računovodstvu ("Narodne
novine", broj 90/92, Vlada Republike Hrvatske je na sjednici održanoj
16. prosinca 1993. godine donijela

## UREDBU

### o računovodstvu neprofitnih organizacija

I. TEMELJNE ODREDBE

Članak 1.

(1) Ovom se Uredbom uređuju prikupljanje i obrada podataka, knjigovodstvene
isprave, temeljna financijska izvješća i druga područja glede računovodstva
neprofitnih organizacija.

(2) Neprofitna organizacija obvezna je voditi poslovne knjige i sastavljati
financijska izvješća prema načelu urednog knjigovodstva, tako da u njima
budu vidljivi poslovni događaji te da neovisna stručna osoba može u primjerenome
roku utvrditi stanje i rezultate poslovanja.

(3) Odredbe ove Uredbe odnose se na ustanove, tijela državne uprave,
Republiku i tijela državne vlasti, jedinice lokalne samouprave i uprave,
te njihova tijela, vjerske zajednice, političke stranke, sindikate i druge
udruge građana te druge pravne osobe za koje iz zakona proizlazi da su
neprofitne organizacije.

(4) Neprofitna organizacija iz stavka 3. ovoga članka, koja pored redovne
djelatnosti obavlja i djelatnost za koju je prema propisima o oporezivanju
dobiti obveznik plaćanja poreza na dobit, vodi za tu djelatnost računovodstvo
u skladu s odredbama ove Uredbe i Zakona o računovodstvu ("Narodne
novine", br. 90/92.).

II. PRIKUPLJANJE, OBRADA PODATAKA I KNJIGOVODSTVENE ISPRAVE

Članak 2.

(1) Unos svih podataka u poslovne knjige temelji se na urednim i vjerodostojnim
knjigovodstvenim ispravama.

(2) Knjigovodstvena isprava jest pisani dokaz o nastalom poslovnom događaju,
a služi kao podloga za unošenje podataka u poslovne knjige i kontrolu poslovanja.

(3) Za primaran unos podataka elektroničkom obradom podataka obvezatna
je knjigovodstvena isprava iz stavka 1. ovoga članka.

Članak 3.

(1) Knjigovodstvene isprave sastavljaju se na mjestu i u vrijeme nastanka
poslovnoga događaja, osim onih isprava koje se sastavljaju u računovodstvu.

(2) Sadržaj knjigovodstvene isprave mora biti takav da nedvojbeno i
istinito predstavlja poslovni događaj te da sadrži sve podatke potrebne
za unos u poslovne knjige.

(3) Knjigovodstvena isprava sastavlja se u jednome primjerku ili u više
primjeraka (izvornik i kopije ili više otisaka).

(4) Otprema knjigovodstvene isprave sastavljene u jednomu primjerku
dopuštena je ako su podaci iz takve isprave pohranjeni tako da su u svako
vrijeme dostupni.

(5) Izvorna isprava može se sastaviti i napisati elektroničkim računalom,
poluautomatom, pisaćim strojem ili ručno.

(6) Valjanom podlogom za unos podataka smatra se isprava dobivena i
telekomunikacijskim putem pod uvjetom da odašiljatelj uredno odloži i čuva
izvornu ispravu.

(7) Kao knjigovodstveni temelj za obradu podataka mogu se rabiti podaci
primljeni na odgovarajućem nositelju elektroničke obrade podataka. Za istinitost
i točnost podataka odgovara odašiljatelj.

(8) Fotokopija izvorne isprave može se rabiti kao podloga za obradu
podataka pod uvjetom da su na njoj navedeni: mjesto čuvanja izvorne isprave,
razlog uporabe fotokopije te potpis odgovorne osobe.

Članak 4.

(1) Neprofitna organizacija odgovorna je za sastavljanje knjigovodstvenih
isprava. Zakonski predstavnik neprofitne organizacije ili osoba na koju
je prenesena ovlast potpisom na ispravi jamči da je isprava istinita i
da realno pokazuje poslovni događaj. Isprava sastavljena elektroničkim
računalom može umjesto potpisa imati faksimil ili drugu prepoznatljivu
oznaku osobe koja je sastavila ispravu.

Članak 5.

(1) Prije unosa u poslovne knjige, knjigovodstvena isprava mora se kontrolirati.

(2) Kontrolu isprave obavlja osoba ovlaštena za kontrolu istinitosti
svake pojedine vrste knjigovodstvene isprave.

(3) Knjigovodstvena isprava koja je kontrolirana mora biti takva da
neutralna stručna osoba koja nije sudjelovala u poslovnom događaju može
iz isprave nedvojbeno zaključiti i bez ikakve sumnje saznati prirodu poslovne
promjene.

Članak 6.

(1) Knjigovodstvena isprava čuva se u izvornom obliku, na nositelju
automatizirane obrade, nositelju mikrografske obrade ili na drugi prikladan
način.

(2) Knjigovodstvene isprave, prema svojoj vrsti, čuvaju se u ovim rokovima:

- trajno se čuvaju isplatne liste ili analitičke evidencije plaća i
nadnica, ako sadrže bitne podatke o zaposlenima,

- pet godina čuvaju se isprave na temelju kojih su podaci uneseni u
poslovne knjige,

- tri godine čuvaju se isprave platnog prometa,

- dvije godine čuvaju se prodajni blokovi i kontrolni blokovi, pomoćni
obračuni i slične isprave.

III. POSLOVNE KNJIGE

Članak 7.

(1) Poslovne knjige jesu: dnevnik, glavna knjiga i pomoćne knjige.

(2) Dnevnik je poslovna knjiga u koju se unose knjigovodstvene promjene
slijedom njihova nastanka. Organizira se kao jedinstvena poslovna knjiga
ili kao više knjiga specijaliziranih za promjene na pojedinim skupinama
bilančnih zapisa ili za izvanbilančne zapise.

(3) Glavna knjiga jest sustavna knjigovodstvena evidencija poslovnih
događaja, nastalih u aktivi i pasivi. Glavnu knjigu čine dva zasebna dijela,
i to:

- bilančni zapisi i

- izvanbilančni zapisi.

(4) Pomoćne knjige koje se obavezno vode jesu: knjiga blagajne, knjiga
inventara, knjiga materijala i knjiga ulaznih i izlaznih računa. Pomoćne
knjige u pravilu se organiziraju zasebno.

(5) Pomoćne knjige koje se odnose na sredstva materijalnog oblika iskazuju
se u naturalnim i vrijednosnim pokazateljima.

(6) Poslovne knjige vode se u skladu s načelima dvojnog knjigovodstva.

Članak 8.

(1) Oblik vođenja poslovnih knjiga ovisi o tehnici unosa poslovnih događaja.

(2) Ako se podaci obrađuju ručno ili poluautomatizirano, poslovne knjige
vode se u obliku slobodnih listova (kartoteke) ili uvezane.

(3) Ako se poslovne knjige vode pomoću elektroničkog računala, podaci
se unose u odgovarajuće nositelje.

(4) Unos podataka u poslovne knjige organizira se tako da osigurava:

- zahtjeve kontrole unesenih podataka,

- ispravnost unosa podataka,

- čuvanje podataka,

- mogućnost uporabe podataka,

- mogućnost dobivanja uvida u stanje i promjenu računa glavne knjige,

- mogućnost uvida u kronologiju obavljenog unosa poslovnih promjena.

Članak 9.

(1) Poslovne knjige vode se za godinu poslovanja koja je jednaka kalendarskoj
godini.

(2) Poslovne knjige otvaraju se na početku godine poslovanja ili na
početku poslovanja. Kad se poslovne knjige otvaraju na početku godine poslovanja,
početna stanja moraju biti ista kao zaključna stanja na kraju prethodne
godine poslovanja.

(3) Kad se poslovne knjige otvaraju na početku poslovanja, početno stanje
računara mora biti u skladu s načelima procjenjivanja utvrđenima ovom Uredbom.

(4) Računi prihoda i rashoda otvaraju se na temelju knjigovodstvene
isprave o poslovnom događaju.

Članak 10.

(1) Neprofitna organizacija na kraju godine poslovne knjige zaključuje
i pohranjuje.

(2) Ako se knjigovodstveni podaci obrađuju pomoću elektroničkog računala,
dnevnik i glavnu knjigu, pošto ih zaključi, neprofitna organizacija obvezna
je tiskati i potom uvezati.

(3) Poslovne knjige pohranjuju se i čuvaju najmanje:

- glavna knjiga i dnevnik 10 godina,

- pomoćne knjige 5 godina.

(4) Rok čuvanja poslovnih knjiga počinje zadnjim datumom godine poslovanja
na koju se odnose.

IV. KNJIGOVODSTVO, RAČUNSKI PLAN I POPIS IMOVINE I OBVEZA

Članak 11.

(1) Neprofitna organizacija obvezna je voditi knjigovodstvo po načelima
dvojnog knjigovodstva, koje se temelji na urednim i vjerodostojnim knjigovodstvenim
ispravama, u skladu s ovom Uredbom.

(2) Neprofitna organizacija raspoređuje račune u glavnoj knjizi na temelju
unaprijed pripremljenoga računskoga plana.

(3) Neprofitna organizacija na kraju godine obvezno usklađuje stanje
imovine i njenih izvora sa stvarnim stanjem utvrđenim popisom (inventurom).
Neprofitna organizacija navedenim popisom utvrđuje stanje na datum 31.
prosinca.

(4) Iznimno od odredbi stavka 3. ovoga članka, imovina i obveze popisuju
se i tijekom poslovne godine ako se radi o statusnim promjenama, primjeni
ustrojstva i sličnim okolnostima.

(5) Ovlašćuje se ministar financija da posebnim pravilnikom propiše
način vođenja knjigovodstva, računski plan, otpis imovine i druga pitanja
u svezi s Uredbom.

V. TEMELJNI FINANCIJSKI IZVJEŠTAJI

Članak 12.

(1) Temeljni financijski izvještaji jesu: bilanca, račun prihoda i rashoda
i bilješke uz financijske izvještaje.

(2) Bilanca je sustavni pregled aktive i pasive na određeni datum.

(3) Račun prihoda i rashoda prikazuje prihode i rashode odnosno višak
ili manjak ostvaren u određenom vremenskom razdoblju.

(4) Bilješke uz financijske izvještaje potanja su razrada i dopuna podataka
iz bilance i računa prihoda i rashoda.

(5) Temeljni financijski izvještaji moraju pružiti istinit, pouzdan
i točan pregled sredstava, izvora sredstava te prihoda i rashoda.

(6) Temeljni financijski izvještaji čuvaju se trajno i u izvorniku.
Početna bilanca pri osnivanju čuva se trajno i u izvorniku.

(7) Temeljni financijski izvještaji: bilanca, račun prihoda i rashoda
i bilješke uz financijske izvještaje sastavljaju se za razdoblje siječanj
- prosinac. Račun prihoda i rashoda sastavlja se i za razdoblje siječanj
- lipanj.

(8) Temeljni financijski izvještaji obvezno sadrže usporedbene podatke
obračunskoga razdoblja i prethodnog obračunskoga razdoblja.

(9) Sadržaj temeljnih financijskih izvještaja nalazi se u prilogu Uredbe
i čini njen sastavni dio.

(10) Financijske izvještaje potpisuje zakonski predstavnik neprofitne
organizacije.

Članak 13.

(1) Neprofitna organizacija čija je ukupna vrijednost imovine ili godišnji
prihod manji od 5.000 DEM u protuvrijednosti hrvatskih dinara nije obvezna
sastavljati financijske izvještaje i predočavati ih u skladu s odredbama
ove Uredbe.

(2) Odluku o tome da ne sastavlja i ne predočava financijske izvještaje
prema uvjetima iz stavka 1. ovoga članka donosi osnivač neprofitne organizacije.

(3) Neprofitna organizacija iz stavka 1. ovoga članka obvezna je voditi
najmanje knjigu blagajne i knjigu prihoda i rashoda.

VI. PROCJENJIVANJE BILANČNIH POZICIJA

Članak 14.

(1) Dugotrajna i kratkotrajna imovina iskazuju se po nabavnoj vrijednosti
ili po procijenjenoj vrijednosti.

(2) Nabavnu vrijednost dugotrajne imovine čini kupovna cijena uvećana
za uvozne carine, porez na promet, izdatke za prijevoz i sve druge izdatke
koji se izravno mogu dodati nabavnoj vrijednosti.

(3) Nabavnu vrijednost kratkotrajne imovine (materijala i sitnog inventara)
čini kupovna cijena uvećana za carine, porez na promet, troškove prijevoza
i sve druge troškove koji se mogu izravno dodati troškovima nabave.

(4) Novac u blagajni i na računima unosi se u bilancu u nominalnom iznosu.

(5) Otpis dugotrajne imovine provodi se linearnom metodom otpisa - primjenom
godišnjih stopa otpisa koje su utvrđene pravilnikom iz članka 11. stavka
5. ove Uredbe

(6) Osnovica za otpis dugotrajne imovine jest nabavna vrijednost dugotrajne
imovine.

(7) Dugotrajna imovina čija je pojedinačna vrijednost u trenutku nabave
niža od 200 DEM protuvrijednosti hrvatskih dinara svrstava se u sitan inventar,
koji se otpisuje jednokratno.

VII. PRIZNAVANJE PRIHODA I RASHODA

Članak 15.

(1) Prihodi se priznaju u računovodstvenom razdoblju

u kojem su nastali prema kriteriju mjerljivosti i raspoloživosti. Prihodi
su mjerljivi kada ih je moguće iskazati vrijednosno. Prihodi su raspoloživi
kada su ostvareni unutar obračunskoga razdoblja ili odmah nakon svršetka
razdoblja i služe za pokriće obveza toga razdoblja.

(2) Rashodi se priznaju u obračunskom razdoblju u kojemu su nastali
ili odmah nakon isteka obračunskoga razdoblja, ako je obveza nastala u
obračunskom razdoblju.

(3) Stavke zaliha materijala priznaju se u rashode po troškovima nabave.
Troškovi nabave obuhvaćaju kupovnu cijenu, uključujući uvozne carine, porez
na promet, troškove prijevoza i sve druge troškove koji se izravno mogu
dodati troškovima nabave, umanjeni za diskonte i rabate.

(4) Transferi financijskih resursa priznaju se u razdoblju u kojem su
nastali.

VIII. REVALORIZACIJA

Članak 16.

(1) Neprofitna organizacija revalorizira dugotrajnu imovinu primjenom
koeficijenta porasta cijena proizvođača industrijskih proizvoda.

(2) Neprofitna organizacija revalorizira dugotrajnu imovinu ako je inflacija
na godišnjoj razini, mjerena rastom cijena proizvođača industrijskih proizvoda,
viša od 30 %.

(3) Osnovicu za revalorizaciju dugotrajne imovine čini nabavna vrijednost
imovine.

(4) Dijelovi dugotrajne imovine koji su nabavljeni tijekom obračunskoga
razdoblja revaloriziraju se od prvog dana sljedećeg mjeseca od dana njihove
nabave. Dijelovi

dugotrajne imovine koji su otuđeni tijekom obračunskoga razdoblja revaloriziraju
se do kraja mjeseca u kojem su otuđeni.

(5) Učinak revalorizacije dugotrajne imovine prenosi se u korist fonda
dugotrajne imovine.

IX. PREDOČENJE FINANCIJSKIH IZVJEŠTAJA

Članak 17.

(1) Financijski izvještaji predočuju se Državnom uredu za reviziju.

(2) Neprofitna organizacija obvezna je predočavati financijske izvještaje
u rokovima predviđenima ovom Uredbom.

(3) Financijski izvještaj iz članka 12. stavka 7. za razdoblje siječanj-lipanj
predočuje se najkasnije u roku 30 dana nakon isteka toga razdoblja.

(4) Financijski izvještaji iz članka 12. stavka 7. za razdoblje siječanj
-prosinac predočuju se 60 dana nakon isteka obračunskoga razdoblja.

X. JEZIK I VALUTNA JEDINICA

Članak 18.

(1) Poslovne knjige i financijski izvještaji sastavljaju se na hrvatskom
jeziku i u hrvatskoj valutnoj jedinici.

XI. KAZNENE ODREDBE

Članak 19.

(1) Novčanom kaznom za prijestup u protuvrijednosti hrvatskih dinara
od 1.000 do 12.500 DEM kaznit će se neprofitna organizacija ako:

(a) ne vodi poslovne knjige (članci 7., 8., 9. i 10),

(b) ne sastavi temeljna financijska izvješća (članci 12. i 13.),

(c) ne predoči financijske izvještaje u rokovima utvrđenima ovom Uredbom
(članak 18.).

(2) Novčanom kaznom za prekršaj u protuvrijednosti hrvatskih dinara
od 500 do 1.000 DEM kaznit će se za radnje iz stavka 1. ovoga članka i
zakonski predstavnik neprofitne organizacije.

Članak 20.

(1) Iznosi novčanih kazni iz članka 20. ove Uredbe izriču se u hrvatskim
dinarima prema srednjem tečaju DEM Narodne banke Hrvatske na dan izricanja
kazne, a valoriziraju se prema srednjem tečaju DEM Narodne banke Hrvatske
na dan plaćanja kazne.

XII. PRIJELAZNE I ZAVRŠNE ODREDBE

Članak 21.

(1) Ovlašćuje se ministar financija da daje objašnjenja i naputke o
primjeni ove Uredbe.

Članak 22.

(1) Ova Uredba stupa na snagu danom objave u "Narodnim novinama",
a primjenjuje se od 1. siječnja 1994.

(1) Neprofitna organizacija iz članka 1. ove Uredbe obvezna je sastaviti
početnu bilancu prema odredbama ove Uredbe sa stanjem 1. siječnja 1994.
godine.

Klasa: 305-01/93-01/26

Urbroj: 5030112-93-1

Zagreb, 16. prosinca 1993.

Predsjednik

**Nikica Valentić, v. r.**

---

PRILOG BILANCA

AKTIVA

A. DUGOTRAJNA IMOVINA

1. NEMATERIJALNA IMOVINA

1. izdaci za istraživanje i razvoj

2. patenti, licencije, koncesije i ostala slična prava

3. ostala nematerijalna imovina

4. ispravak vrijednosti nematerijalne imovine

II. MATERIJALNA IMOVINA

1. zemljišta i šume

2. građevinski objekti

3. postrojenja i oprema

4. stambene zgrade i stanovi

7. ostala materijalna imovina

8. ispravak vrijednosti materijalne imovine

III. FINANCIJSKA IMOVINA

1. dugoročna ulaganja

2. dugoročni zajmovi

3. dugoročni krediti, depoziti i kaucije

4. ostala dugoročna ulaganja

IV. POTRAŽIVANJA

1. potraživanja za predujmove

2. ostala potraživanja

B. KRATKOTRAJNA IMOVINA

I. ZALIHE

1. zalihe materijala

2. zalihe sitnog inventara

3. ostale zalihe

II. POTRAŽIVANJA

1. potraživanja za predujmove

2. potraživanja od zaposlenih

3. potraživanja od države i drugih institucija

4. ostala potraživanja

III. FINANCIJSKA IMOVINA

1. kratkoročni depoziti

2. vrijednosni papiri

3. krediti

4. ostala kratkoročna ulaganja

IV. NOVAC U BANCI I BLAGAJNI

C. PLAĆENI TROŠKOVI BUDUĆEG RAZDOBLJA

D. UKUPNO AKTIVA

E. IZVANBILANČNI ZAPISI

PASIVA

A. OBVEZE

I. DUGOROČNE OBVEZE

1. obveze po osnovi zajmova

2. obveze po dugoročnim kreditima

5. obveze po vrijednosnim papirima

6. ostale dugoročne obveze

II. KRATKOROČNE OBVEZE

1. obveze po osnovi zajmova

2. obveze po kratkoročnim kreditima

3. obveze za predujmove

4. obveze prema dobavljačima

5. obveze po vrijednosnim papirima

B. obveze prema zaposlenima

7. obveze za poreze, doprinose i druge pristojbe

8. ostale kratkoročne obveze

B. PRIHODI BUDUĆEG RAZDOBLJA

C. FONDOVI

I. FOND DUGOTRAJNE IMOVINE

II. FOND KRATKOTRAJNE IMOVINE

III. OSTALI FONDOVI

D. UKUPNO PASIVA

E. IZVANBILANČNI ZAPISI

RAČUN PRIHODA I RASHODA

A. PRIHODI

1. prihodi iz proračuna

2. prihodi od doprinosa

3. prihodi od članarina i naknada

4. prihodi od djelatnosti

5. preneseni prihodi iz prethodne godine

B. transferi

7. ostali prihodi

B. RASHODI

1. materijalni troškovi

1.1. materijal

1.2. energija

1.3. usluge

1.4. ostali troškovi

2. troškovi za zaposlene

2.1. plaće i naknade

2.2. ostali troškovi

3. nematerijalni troškovi

4. transferi

5. rashodi za investicije

B. ostali rahodi

C. VIŠAK (MANJAK) PRIHODA ZA RAZDOBLJE

BILJEŠKE UZ FINANCIJSKE IZVJEŠTAJE

1. obrazloženje odstupanja od planiranih prihoda i rashoda

2. broj djelatnika na početku razdoblja

3. broj djelatnika na kraju razdoblja

4. struktura viška prihoda nad rashodima

Uredba, NN 112/1993-2140